DA Den Europæiske Unions Tidende CE 84/442

(2004/C 84 E/0515)

SKRIFTLIG FORESPØRGSEL P-0653/04

af Elisabeth Jeggle (PPE-DE) til Kommissionen

(2. marts 2004)

Om: Spørgsmål E-760/03 — driftsbetingelser for forbrændingsanlæg i henhold til forordning (EF) nr. 1774/2002

I sit svar på denne forespørgsel oplyste Kommissionen, at den godkender fremgangsmåder for forbrænding, som afviger fra forordning (EF) 1774/2002 (1), såfremt der i forbindelse med disse fremgangsmåder tages hensyn til dyrs og menneskers sundhed.

Senere har Kommissionen med en række ændringsforslag til forordning (EF) 1774/2002 overvejet at tillade alternative bortskaffelsesmetoder. Helt konkret drejer det sig om: dok. SANCO/2153/2003 fra juni 2003, dok. SANCO/2153/2003 rev. 5 fra september 2003 og dok. SANCO/2153/2003 rev. 7.

På grundlag af den sidstnævnte ændring skal bestemmelserne i forordning (EF) 1774/2002 om forbrænding af fedtstoffer fjernes, og der afventes en udtalelse fra Den Europæiske Fødevaresikkerhedsautoritet.

Det forhold, at Kommissionen konstant ændrer sine bestemmelser, har ført til, at de ansvarlige nationale organer, som driver anlæg til bortskaffelse af dyr, har fået inddraget allerede lovede tilladelser til at anvende bestemte bortskaffelsesmetoder. Der er som følge heraf opstået betydelige tab.

Hvornår kan det forventes, at udtalelsen fra Den Europæiske Fødevaresikkerhedsautoritet foreligger?

I hvilken udstrækning er denne udtalelse bindende for Kommissionen, og hvornår kan der forventes en bindende afgørelse fra Kommissionen om ændring af forordning (EF) 1774/2002?

I hvilket omfang vil Den Europæiske Fødevaresikkerhedsautoritet og/eller Kommissionen ændre fremgangsmåden, så den passer til de faktiske forhold, dvs. forslaget til ændring i dok. SANCO/2153/2003 fra juni 2003 og dok. SANCO/2153 rev. 5 fra september 2003 samt det forslag, som var indeholdt i spørgsmål E-0760/03 (2)?

Er det i lyset af den seneste udvikling absolut nødvendigt at inddrage de tilladelser, som nationale organer på grundlag af Kommissionens forslag til alternative fremgangsmåder har stillet i udsigt?

Svar afgivet på Kommissionens vegne af David Byrne

(1. april 2004)

Nedennævnte svar supplerer Kommissionens svar på det ærede medlems skriftlige spørgsmål E-0760/03.

Den Videnskabelige Styringskomité vedtog en udtalelelse på mødet den 10. og 11. april 2003 hvori den anbefalede, at fremgangsmåden forbrænding af animalsk fedt under visse omstændigheder kan anses for sikker, for så vidt angår animalsk fedt fra kategori 2- og 3-materiale, men den anførte, at den ikke kan vurdere animalsk fedt fra kategori 1-materiale på grund af manglende oplysninger.

Efter denne udtalelse har Fødevaresikkerhedsautoriteten gjort yderligere oplysninger om kategori 1-materiale tilgængelige med henblik på evaluering.

Det udkast til forslag, der er under forberedelse med henblik på godkendelse af alternative metoder, er blevet drøftet indgående med eksperter fra medlemsstaterne og er blevet ændret som følge af disse drøftelser. Som sådan har de forskellige udgaver af det dokument, som det ærede medlem omtaler, ikke nogen bindende retskraft.

Kommissionen afventer en udtalelse fra Fødevaresikkerhedsautoriteten om den alternative forbrændingsproces inden udgangen af 2004. De videnskabelige anbefalinger vil danne grundlag for yderligere drøftelser med medlemsstaterne og med den berørte branche. På nuværende tidspunkt er det ikke muligt at forudsige, hvilken ordlyd den endelige tekst, der godkender fremgangsmåden, vil få.

(1) EFT L 273 af 10.10.2002, s. 1.

(2) EUT C 222 E af 18.9.2003, s. 233.